***დანართი #2***

**COVID -19-ის ტესტირებისთვის შესაფერისი ბიოლოგიური მასალის ტრანსპორტირების ინსტრუქცია/წესი**

რესპირაციული ვირუსების დიაგნოსტიკა დამოკიდებულია მასალის სწორად აღებაზე, მის სწრაფ ტრანსპორტირებასა და ტესტირებამდე შესაბამის პირობებში შენახვაზე. აღებულ ნიმუშს აუცილებლად უნდა მიენიჭოს უნიკალური საიდენტიფიკაციო ნომერი და შენარჩუნებული იყოს ცივი ჯაჭვის პრინციპი. თუ დაუყოვნებლივ ვერ ხერხდება ნიმუშის ტრანსპორტირება ნიმუშის შენახვა შესაძლებელია +4°C ტემპერატურაზე 2-3 დღის განმავლობაში, სხვა შემთხვევაში გაყინეთ -70 °C-ზე.

ლაბორატორიული კვლევისათვის აღებული ყველა ნიმუში უნდა ჩაითვალოს როგორც პოტენციურად ინფიცირებული. სამედიცინო პერსონალმა რომელიც აგროვებს, მართავს, ან უზრუნველყოფს კლინიკური ნიმუშების ტრანსპორტირებას, მკაცრად უნდა დაიცვას ქვემოთ მოყვანილი უსაფრთხოების სტანდარტული ზომები და ბიოუსაფრთხოების პრაქტიკა, რათა მინიმუმამდე დაიყვანოს პათოგენთან ექსპოზიციის შესაძლებლობა. **კერძოდ:**

* ნიმუშის ამღებმა სამედიცინო პერსონალმა უნდა გამოიყენოს სათანადო ინდივიდუალური დაცვის საშუალებები (თვალის დაცვა, სამედიცინო ნიღაბი, გრძელმკლავიანი ხალათი, ხელთათმანი). თუ ნიმუშის აღება დაკავშირებულია აეროზოლის წარმოქმნასთან, გამოიყენებული უნდა იყოს სპეციალური რესპირატორი, როგორიცაა NIOSH-ის მიერ სერტიფიცირებული N95, ევროკავშირის სტანდარტი-FFP2, ან მათი ექვივალენტი;
* პერსონალს რომელიც ახორციელებს ნიმუშების ტრანსპორტირებას, გავლილი უნდა ჰქონდეს სწავლება, მათ უსაფრთხო მოპყრობასა და დეკონტამინაციის პროცედურებში;

ტრანსპორტირებისას ნიმუშები მოთავსებული უნდა იყოს გაჟონვისადმი მდგრად ნიმუშების ჩანთაში (მაგ. მეორადი კონტეინერი), რომელსაც აქვს ნიმუშისათვის განკუთვნილი ცალკე სივრცე ჩამკეტით (მაგ. ნიმუშების ბიოუსაფრთხოების პლასტიკური ჩანთა) და დაცული უნდა იყოს ცივი ჯაჭვის პრინციპი. ნიმუშები, რომელიც მოთავსებულია კონტეინერში (პირველადი კონტეინერი), უნდა იყოს მარკირებული პაციენტის იდენტიფიკატორით. ნიმუშის ამღები სამედიცინო პერსონალი ვალებულია ნიმუშის აღებიდან ტრანსპორტირებამდე უზრუნველყოს შესაბამისი ინფორმაციის ელექტრონულად დარეგისტრირება,,COVID-19-ზე ტესტირების ელექტრონულ მოდულში“. ლაბორატორიებში ნიმუშებს მიღებისას უნდა ახლდეს ელექტრონული ბაზიდან ამობეჭდილი ლაბორატორიული კვლევის მოთხოვნის ფორმა, ან უნდა იყოს წინასწარ გადაგზავნილი მეილზე დაცული ფაილის სახით.

***შენიშვნა***

სამედიცინო დაწესებულებების ლაბორატორიები უნდა იცავდნენ ბიოუსაფრთხოების შესაბამის პრაქტიკას და ტრანსპორტირების მოთხოვნებს, გამოსაკვლევი მიკროორგანიზმის/აგენტის ტიპის შესაბამისად.

გარკვევით უნდა ჩაწეროს თითოეული პაციენტის სახელი და გვარი, დაბადების თარიღი და ლაბორატორიული მოთხოვნის ფორმაში გარკვევით ჩაიწეროს ინფორმაცია COVID -19-ზე კვლევის საჭიროების შესახებ. წინასწარ ეცნობოს ლაბორატორიას ტრანსპორტირებული ნიმუშების შესახებ.